Nakkebølle knokler for at slippe af med dårligt rygte: Feriebørn får en på opleveren | Faaborg-Midtfyn | fyens.dk
Nakkebølle knokler for at slippe af med dårligt rygte: Feriebørn får en på opleveren
Publiceret 11. juli 2018 kl. 08:28
Krabbefiskerholdet tirsdag formiddag bestod af Liam, Laura, Haylee, Isabella, Yussef og Julian, der er pedel og pædagog på Nakkebølle. Foto: Bent Warncke
Krabbefiskeri, overnatning i shelter og hæsblæsende ture i speedbåden - 14 feriebørn holder aktionmættet sommerferie på Nakkebølle i denne uge.
Nakkebølle: - Jeg var også herovre en uge sidste sommer, og det var rigtig fedt. Det ville jeg gerne prøve igen, fortæller Youssef Khadraoui.
Han er 14 år, har marokkansk baggrund og bor til daglig i Albertslund med sin familie.
Youssef er et af de i alt 14 børn mellem 6 og 16 år, der i denne uge af deres respektive kommuner har fået bevilget et sommerferieophold på Småskolen ved Nakkebølle Fjord.
Her får de lov til at bo på noget, der ligner et slot, og med masser af muligheder for aktiviteter, de ikke oplever i hverdagen.
Youssef glæder sig især til at skulle ud og sejle med kajak og med speedbåd.
- Det gjorde vi sidste sommer, og det var rigtig sjovt. Der er i det hele taget nogle fede udendørsaktiviteter her - og så er der bål hver aften. Det er hyggeligt, fortæller han.
Tvillingerne Magnus og Mikkel fra Skovlunde fik de første lektioner i den svære kunst at fiske med stang. Foto: Bent Warncke
Unge er rollemodeller
For forstanderen siden 1. januar 2017, Mads Kilden, er det også en fornøjelse at holde en sådan sommerlejr. Og det er en helt særlig oplevelse for de fem unge, der i øjeblikket bor fast på opholdsstedet.
- De træder virkelig i karakter i sådan en uge og oplever at få en rolle som storebrødre og rollemodeller for børnene. De får lov til at lære fra sig, og det får dem til at vokse helt vildt, fortæller Mads Kilden.
Yossef og de andre feriebørn bor alle hjemme hos deres familier, der af forskellige årsager ikke har mulighed for at give dem nogle sommerferieoplevelser.
12 ud af de 14 børn kommer fra Sjælland, og det ærgrer Mads Kilden en smule, at der ikke er flere fra lokalområdet Fyn og Jylland. Han kobler det sammen med den tv-udsendelse, der sidste sommer satte fokus på nogle dybt kritisable forhold, der på et tidspunkt herskede på Nakkebølle. Kritikken gik blandt andet på manglende indberetninger af magtanvendelse, anbragte unge der gik amok på grund af svag ledelse, osv.
Det førte blandt andet til, at Tvind-institutionen i en periode var under et skærpet tilsyn.
- På Fyn og i Jylland har vi stadig et dårligt rygte. Der er et efterslæb, som kun tiden kan ændre på, og det er selvfølgelig ærgerligt. I dag kører institutionen helt uden problemer, og vi kunne sagtens havde det dobbelte antal feriebørn, siger Mads Kilden.
Af med redningsvesten og i positur som Tarzans fætter på Nakkebølle - så var Liam klar til at blive fotograferet. Foto: Bent Warncke
Ny Nakkebølle-leder: Den slags sker ikke mere